C 214/46
SK
Úradný vestník Európskej únie
16.6.2023
Streda 18. januára 2023
117. zdôrazňuje, že je naliehavo potrebné zintenzívniť proces dialógu medzi Prištinou a Belehradom pod vedením EÚ s cieľom normalizovať bilaterálne vzťahy na základe vzájomného uznávania; odsudzuje trvalý trend eskalačných opatrení Srbska a srbskom podporovaných aktérov, a to aj prostredníctvom nezákonných blokád, násilných útokov a hrozby vojenských akcií, s cieľom vynútiť ústupky a oslabiť Kosovo; pripomína svoju pozíciu, že nezávislosť Kosova je nezvratná, a opakuje svoju výzvu piatim členským štátom, ktoré tak ešte neurobili, aby s okamžitou platnosťou uznali nezávislosť Kosova;
118. víta rozhodnutie Európskej rady z 15. decembra 2022 udeliť Bosne a Hercegovine štatút kandidátskej krajiny za predpokladu, že sa podnikne viacero krokov na posilnenie pripravenosti krajiny na prístupové rokovania; naliehavo vyzýva politických aktérov v Bosne a Hercegovine, aby preukázali odhodlanie a podnikli významné kroky smerom k členstvu v EÚ tým, že pokročia v ôsmich krokoch uvedených v odporúčaní Komisie, výrazne postúpia v plnení 14 kľúčových priorít a zavedú rozsiahly súbor reforiem vrátane volebných reforiem v súlade s rozhodnutiami vnútroštátnych a medzinárodných súdov s cieľom zabezpečiť zásady rovnosti a nediskriminácie pre všetkých občanov a štátotvorné národy zakotvené v ústave Bosny a Hercegoviny, a to pri plnom rešpektovaní rozsudku Európskeho súdu pre ľudské práva vo veci Sejdić a Finci/Bosna a Hercegovina z 22. decembra 2009; vyzýva Komisiu a ESVČ, aby pomohli Bosne a Hercegovine urýchlene realizovať kľúčové priority a zabrániť návratu k nacionalistickým politikám z minulosti; pripomína, že je potrebné zabezpečiť, aby sa práva každého občana bez ohľadu na jeho etnickú, politickú a náboženskú príslušnosť plne rešpektovali v súlade s rozsudkami ESĽP, rozhodnutiami ústavného súdu a odporúčaniami Benátskej komisie;
119. odsudzuje prebiehajúcu separatistickú rétoriku a činnosť v Bosne a Hercegovine vrátane osláv bosnianskeho štátu a aktérov z tretích krajín pri príležitosti štátnych sviatkov, ktoré ústavný súd Bosny a Hercegoviny vyhlásil za protiústavné; opakuje svoju výzvu na prijatie cielených sankcií voči destabilizujúcim aktérom v Bosne a Hercegovine vrátane tých, ktorí ohrozujú jej zvrchovanosť a územnú celistvosť, najmä Milorada Dodika, ako aj ďalším vysokopostaveným predstaviteľom Republiky srbskej a tretích krajín, ktorí poskytujú politickú a materiálnu podporu separatistickým politikám; vyzýva všetky členské štáty, aby zabezpečili, že Rada bude môcť prijať takéto cielené sankcie;
120. oceňuje činnosť operácie ALTHEA, ktorú vykonávajú ozbrojené sily pod vedením Európskej únie (EUFOR), a víta predĺženie jej mandátu po novembri 2022; pripomína, že táto misia stále zohráva kľúčovú úlohu pre bezpečnosť a stabilitu Bosny a Hercegoviny, a vyzýva EÚ a jej medzinárodných partnerov, aby zvýšili jej kapacitu;
121. konštatuje, že Rada v Strategickom kompase uznala, že bezpečnosť a stabilita na celom západnom Balkáne stále nie sú samozrejmosťou a že existuje riziko potenciálneho účinku presahovania vzhľadom na súčasné zhoršenie európskej bezpečnostnej situácie; pripomína, že Strategický kompas požaduje podporu zvrchovanosti, jednoty a územnej celistvosti Bosny a Hercegoviny;
122. vyjadruje znepokojenie nad načasovaním, obsahom a spôsobom zavedenia zmien volebného zákona Bosny a Hercegoviny a ústavy Federácie Bosny a Hercegoviny, ktoré navrhol v deň volieb vysoký predstaviteľ v Bosne a Hercegovine a ktoré môžu narušiť demokratickú legitimitu a upevniť etnonacionalizmus;
123. zdôrazňuje, že je potrebné, aby kandidátske a potenciálne kandidátske krajiny západného Balkánu plne zosúladili svoje politiky so SZBP EÚ, a vyzýva Komisiu a členské štáty, aby SZBP využívali ako nástroj na posilnenie spolupráce s krajinami západného Balkánu; zdôrazňuje, že krajiny, ktoré chcú vstúpiť do EÚ, musia vzhľadom na nezákonnú útočnú vojnu Ruska dosiahnuť plný súlad so základnými hodnotami a spoločnými politikami; zdôrazňuje, že o ľudských právach a ľudskej dôstojnosti nemožno vyjednávať, a preto musia kandidátske krajiny začleniť práva osôb so zdravotným postihnutím, komunity LGBTI+, žien a dievčat a ďalších zraniteľných skupín do všetkých sektorov a politík; žiada užšiu spoluprácu medzi EÚ a kandidátskymi a potenciálnymi kandidátskymi štátmi v oblasti bezpečnosti a obrany;
124. je naďalej hlboko znepokojený správami, že komisár pre susedstvo a rozšírenie sa zámerne snaží obísť a podkopať kľúčový význam demokratických reforiem a reforiem právneho štátu v pristupujúcich krajinách EÚ; vyzýva Komisiu, aby začala nezávislé a nestranné vyšetrovanie, či správanie komisára pre susedstvo a rozšírenie a politiky, ktoré presadzuje, nepredstavujú porušenie Kódexu správania členov Európskej komisie a povinností komisára vyplývajúcich zo zmlúv;